胡相士求偈三年予不說今秋復此與之
作者：釋慧空
朝代：宋

paragraphs: 道人無心寧有相，以相求之無乃妄。
更言壽夭吉與凶，空裏覓痕鏡中像。
胡君得處初不然，無相之中以相言。
聖凡良賤皆一目，但有絲毫俱現前。
說既無私聽無忤，禍福死生皆夢事。
我惟以此入世間，猶如化人觀幻士。
孫陽於馬師曠琴，未可與之同日語。
老僧大笑客出門，秋雲駕雨過前村。
去去不須談此老，三年一偈真賺我。